Video: Miljoene glo benodig om Nylrivier skoon te maak na suurrampDie vragmotor nadat dit omgeslaan het. Foto: Facebook Die rivier is besoedel toe ŉ vragmotor wat glo 28 000 liter van die suur vervoer het, in Modimolle omgeslaan het. Langa Bodlani, die DA se woordvoerder vir ekonomiese ontwikkeling, omgewing en toerisme, het aan Maroela Media gesê die distriksmunisipaliteit het glo R50 000 bewillig vir die aankoop van 30 ton kalk om die besoedeling tot ŉ sekere gebied te beperk. Dit sal egter veel meer as dit kos om die skade te herstel, het hy gewaarsku. “Die suur is nie net in die water nie, maar ook in die waterbedding en die ondergrondse water. Dit beteken die grond sal ook verwyder moet word en die water onder die grond sal gerehabiliteer moet word,” het hy gesê. “Hierdie rehabilitasie sal deur spesialiste bestuur moet word en hul dienste is nie goedkoop nie. Dit gaan ŉ baie duur proses wees.” Volgens ŉ persverklaring wat deur die departement van water en sanitasie uitgereik is, is die departement se moniteringseenheid (CME) sedert Maandag op die toneel om die omvang van die besoedeling te bepaal. “Die eenheid het ŉ rampspan op die dorp saamgestel, wat die aangeleentheid voortdurend sal dophou,” het die departement gesê. Navrae oor die impak van die besoedeling en vordering van die skoonmaakoperasie is na Sputnik Ratau, woordvoerder van die departement, verwys, maar hy kon nie vir kommentaar bereik word nie. Volgens Bodlani het die munisipaliteit steeds nie teen Dinsdagmiddag amptelike waarskuwings aan inwoners in die gebied wat geraak word, gestuur nie. Hy het gesê die rivierwater word na sewe munisipale boorgate gevoer wat deur die boerderygemeenskappe in die area gebruik word. Dit kan tot die besoedeling en vernietiging van landboubedrywighede lei. “Toe ŉ beampte van die munisipaliteit se rampsentrum Saterdag [oor die krisis] gekontak is, was sy ongevoelige antwoord op ŉ SMS wat deur die DA gesien is: ‘Wat het die krisis met my te doen?’. Die brandweer het die krisis verder vererger. Nadat hulle vier ure laat by die toneel opgedaag het, het brandweerbeamptes die mineraalsuur in die rivier in gevee. Dit het verdere skade veroorsaak en lewende spesies in die water doodgemaak,” het hy gesê. Patrick Shika, woordvoerder van die munisipaliteit, het alle navrae na Ratau verwys. https://youtu.be/7dsi9xvG0zo